Sesjarige ontvoer: Polisie wil nie sê oor losprysAmy-Leigh (6) de Jager saam met haar pa, Wynand, ma Angeline en vyfjarige boetie. (Foto: Facebook) Die Gautengse polisie wou vroeg Maandagmiddag nié bewerings bevestig dat ŉ losprys ná die verdwyning van Amy-Leigh de Jager (6) geëis is nie. Kapt. Kay Makhubela, Gautengse polisiewoordvoerder, wou nié kommentaar oor die bewering lewer nie. Luidens berigte het die ontvoerders Amy-Leigh se pa, Wynand, egter deur die loop van die oggend genader en ŉ losprys van R2 miljoen vir die dogtertjie se vrylating geëis. Quentin Venter, ŉ familielid van Amy-Leigh, het aan Maroela Media bevestig dat die ontvoerders wél met Wynand kontak gemaak het. Daar was volgens hom sedertdien geen verdere verbinding tussen die familie en die ontvoerders nie. Maroela Media het vroeër berig Amy-Leigh, ŉ graad R-leerder aan die Laerskool Kollegepark, is omstreeks 08:00 by die skool ontvoer. Vier mans het haar klaarblyklik by haar ma, Angeline, gegryp en in ŉ wit Toyota Fortuner met haar weggejaag. Hulle het glo haar vyfjarige boetie uit die pad gestamp om haar te gryp. ŉ Grootskaalse soektog is na Amy-Leigh van stapel gestuur nadat die ontvoerders met haar weggejaag het. Duisende mense het reeds inligting oor haar verdwyning op sosiale media gedeel en verskeie organisasies is by die soektog na haar betrokke. ŉ Stemnota, klaarblyklik afkomstig van ŉ lid van die polisie se misdaadintelligensie-eenheid, word intussen rondgestuur. Daarin sê ene AO Millis óók dat ŉ losprys van R2 miljoen geëis word. Hy vra in die stemnota dat vals inligting oor die ondersoek nie versprei word nie en sê die polisie is besig met die soektog na Amy-Leigh. Die Laerskool Kollegepark het intussen aangekondig dat ŉ noodvergadering vanaand om 18:00 in die skoolsaal oor vanoggend se gebeure gehou gaan word.